SK Úradný vestník Európskej únie L 171/14

VYKONÁVACIE ROZHODNUTIE KOMISIE (EÚ) 2015/1055

z 30. júna 2015

o súlade niektorých cieľov zahrnutých do národných plánov alebo plánov funkčných blokov vzdušného priestoru, ktoré predložilo Švajčiarsko v súlade s nariadením Európskeho parlamentu a Rady (ES) č. 549/2004, s výkonnostnými cieľmi pre celú Úniu na druhé referenčné obdobie

[oznámené pod číslom C(2015) 4403]

(Iba francúzske, nemecké a talianske znenie je autentické)

(Text s významom pre EHP)

EURÓPSKA KOMISIA,

so zreteľom na Dohodu o leteckej doprave medzi Európskym spoločenstvom a Švajčiarskou konfederáciou (ďalej len „dohoda“) (1),

so zreteľom na nariadenie Európskeho parlamentu a Rady (ES) č. 549/2004 z 10. marca 2004 ktorým sa stanovuje rámec na vytvorenie jednotného európskeho neba (rámcové nariadenie) (2), zahrnuté do dohody, a najmä na jeho článok 11 ods. 3 písm. c),

keďže:

(1) V súlade s nariadením (ES) č. 549/2004 zahrnutým do dohody majú členské štáty a Švajčiarsko prijať národné plány alebo plány funkčných blokov vzdušného priestoru (ďalej len „FAB“) vrátane záväzných národných cieľov alebo cieľov na úrovni funkčných blokov vzdušného priestoru, pričom sa zabezpečí súlad s výkonnostnými cieľmi pre celú Úniu. V uvedenom nariadení sa takisto určuje, že Komisia má posúdiť súlad daných cieľov na základe kritérií na posúdenie stanovených v článku 11 ods. 6 písm. d) uvedeného nariadenia a že Komisia sa môže rozhodnúť vydať odporučenia, ak zistí, že tieto kritériá neboli splnené. Podrobné pravidlá v tejto súvislosti sú uvedené vo vykonávacom nariadení Komisie (EÚ) č. 390/2013 (3).

(2) Výkonnostné ciele pre celú Úniu v kľúčových výkonnostných oblastiach bezpečnosti, životného prostredia, kapacity a nákladovej efektívnosti na druhé referenčné obdobie (2015 – 2019) prijala Komisia svojím vykonávacím rozhodnutím 2014/132/EÚ (4).

(3) Švajčiarsko 30. júna 2014 predložilo Komisii plán výkonnosti na úrovni FAB, v tomto prípade FAB Stredná Európa („FABEC“). Pri svojom posudzovaní sa Komisia opierala o informácie uvedené v tomto pláne výkonnosti.

(4) Orgán na preskúmanie výkonnosti, ktorý má pomáhať Komisii pri realizácii systému výkonnosti podľa článku 3 vykonávacieho nariadenia (EÚ) č. 390/2013, podal prvú hodnotiacu správu Komisii 7. októbra 2014 a aktualizovanú verziu tejto správy 15. decembra 2014. Komisia ďalej dostala od orgánu na preskúmanie výkonnosti správy na základe informácií od národných dozorných orgánov o monitorovaní plánov výkonnosti a výkonnostných cieľov predložených v súlade s článkom 18 ods. 4 vykonávacieho nariadenia (EÚ) č. 390/2013.

(5) Pokiaľ ide o kľúčovú výkonnostnú oblasť bezpečnosti, súlad cieľov predložených Švajčiarskom, ako sa stanovuje v pláne výkonnosti FABEC, týkajúcich sa účinnosti riadenia bezpečnosti a uplatňovania klasifikácie závažnosti na základe metodiky nástroja analýzy rizika (RAT) sa posudzoval podľa zásad stanovených v bode 2 prílohy IV k vykonávaciemu nariadeniu (EÚ) č. 390/2013. Z uvedeného posúdenia vyplynulo, že tieto ciele sú v súlade s príslušným výkonnostným cieľom pre celú Úniu.

(6) Pokiaľ ide o kľúčovú výkonnostnú oblasť životného prostredia, súlad cieľov predložených Švajčiarskom, ako sa stanovuje v pláne výkonnosti FABEC, sa posudzoval podľa zásad stanovených v bode 3 prílohy IV k vykonávaciemu nariadeniu (EÚ) č. 390/2013, pričom na tento účel sa použili príslušné referenčné hodnoty FAB týkajúce sa efektívnosti horizontálneho letu na trati po skutočnej trajektórii, ktorých realizáciou sa má na úrovni Únie zabezpečiť, aby sa tento výkonnostný cieľ pre celú Úniu splnil, a ktoré vypočítal manažér siete a ktoré sú uvedené v pláne prevádzky siete (2014-2018/2019) v jeho najnovšej verzii z júna 2014 (ďalej len „plán prevádzky siete“). Z uvedeného posúdenia vyplynulo, že tieto ciele sú v súlade s príslušným výkonnostným cieľom pre celú Úniu.

(7) Komisia sa preto domnieva, že ciele uvedené v pláne výkonnosti vypracovanom Švajčiarskom, pokiaľ ide o FABEC, sú v súlade s výkonnostnými cieľmi pre celú Úniu v kľúčových výkonnostných oblastiach bezpečnosti a životného prostredia. Vzhľadom na všetky uvedené ciele preto nie je potrebné vydávať odporúčania, aby príslušné národné dozorné orgány navrhli revidované ciele. Vzhľadom na ciele, ktoré predložilo Švajčiarsko v kľúčových oblastiach výkonnosti kapacity a nákladovej efektívnosti, ako sa stanovuje v pláne výkonnosti FABEC, ktoré nie sú v súlade s príslušnými výkonnostnými cieľmi pre celú Úniu, vydala Komisia odporúčania na revíziu uvedených cieľov, ako sa uvádza vo vykonávacom rozhodnutí Komisie o nesúlade cieľov, ktoré predložilo Švajčiarsko.

(8) Opatrenia stanovené v tomto rozhodnutí sú v súlade so stanoviskom Výboru pre jednotné nebo,

PRIJALA TOTO ROZHODNUTIE:

Článok 1

Výkonnostné ciele týkajúce sa kľúčových výkonnostných oblastí bezpečnosti a životného prostredia obsiahnutých v pláne výkonnosti FABEC, ktoré predložilo Švajčiarsko v súlade s nariadením (ES) č. 549/2004 zahrnutým do dohody, ktoré sú uvedené v prílohe, sú v súlade s výkonnostnými cieľmi pre celú Úniu na druhé referenčné obdobie stanovenými vo vykonávacom rozhodnutí 2014/132/EÚ.

Článok 2

Toto rozhodnutie je určené Švajčiarskej konfederácii.

V Bruseli 30. júna 2015 Za Komisiu Violeta BULC členka Komisie

(1) Ú. v. ES L 114, 30.4.2002, s. 73.

(2) Ú. v. EÚ L 96, 31.3.2004, s. 1.

(3) Vykonávacie nariadenie Komisie (EÚ) č. 390/2013, ktorým sa stanovuje systém výkonnosti leteckých navigačných služieb a sieťových funkcií (Ú. v. EÚ L 128, 9.5.2013, s. 1).

(4) Vykonávacie rozhodnutie Komisie 2014/132/EÚ z 11. marca 2014, ktorým sa stanovujú celoúniové výkonnostné ciele pre sieť manažmentu letovej prevádzky a varovné prahy na druhé referenčné obdobie v rokoch 2015 až 2019 (Ú. v. EÚ L 71, 12.3.2014, s. 20).